מוטי גלעדי

מוטי (מרדכי) גלעדי (נולד ב-18 בדצמבר 1946) הוא שחקן,
קומיקאי, פזמונאי וזמר ישראלי.

ביוגרפיה
גלעדי נולד, גדל והתחנך בכרכור לדוד ומלכה גלעדי, ילידי פולין. בהיותו נער, עבד בקטיף תותים וצביעת צינורות וחיבורי אינסטלציה במתקני מקורות. החל את חייו המקצועיים במהלך שירותו הצבאי בלהקת פיקוד מרכז. בשנת 1968, לאחר שחרורו השתתף במחזמר "איי לייק מייק" ו"לחיי הסוסים" בתיאטרון גיורא גודיק. ב-1969 הוציא את אלבומו הראשון. ב-1970, השתתף בסרט "לופו" בתפקיד החייל עמוס. בשנת 1971, הוציא תקליט שדרים. באותה תקופה כתב מילים לשירים שביצעו אחרים, בין השאר את השיר "את ואני נולדנו בתש"ח", שזכה במקום הראשון בפסטיבל הזמר והפזמון 1973 ללחן של יגאל בשן, לעיבוד של אלדד שרים ובביצוע של עדנה לב. בשנת 1976, השתתף בסרט ההמשך "לופו בניו יורק".
שמאל|ממוזער|180px|מוטי גלעדי קורא: "אל מלא רחמים" בהלוויה של חברו מני פאר

במהלך שנות ה-70, נסע גלעדי לארצות הברית, שם למד קולנוע, תיאטרון ואמנות פלסטית במכללת קווינס. הוא גם הופיע ועסק בחזנות, תחביבו מימי נעוריו בכרכור. בשנות ה-80 חזר לישראל והעלה הצגת בידור, בה ביצע חיקויים של אמנים ופוליטיקאים. ב-1986 נבחר לייצג את ישראל באירוויזיון 1986 שהתקיים בנורווגיה יחד עם הזמרת שרי צוריאל; שירם "יבוא יום" הגיע למקום ה-19, האחד לפני האחרון בתחרות. ב-1987 חבר לגדי יגיל במופע הבידור המצליח "המוסד לבידוח לאומי" בבימויו של ישראל פוליאקוב.

בשנת 1991 השתתף בסרטו עטור הפרסים של יעקב גולדווסר "מעבר לים" וזכה בשבחים רבים על משחקו.

בשנת 2001 שיחק בסרטו של צבי שיסל "אסקימו לימון: החגיגה נמשכת".

בתחילת שנות האלפיים, חזר לתודעה והפך לשם דבר בזכות אזכור שמו באמרת הכנף: ”אתה אמרת את השם המפורש... שרי צוריאל ומוטי גלעדי” ששורבב פעמים רבות בתוכנית הקאלט חלומות בהקיציס.

בשנת 2002 העלה מופע מוזיקלי ביידיש בשם "געפילטע פריש", וב-2007 כיכב גלעדי בפסטיבל היידיש בוורשה.
בשנת 2010 גילם את "עוזי הרזה" בסדרת הטלוויזיה חסמבה דור 3. בשנת 2011 שיחק בתפקיד הראשי בהצגה "נאַפאָלעאָנס אוצר" (האוצר של נפוליאון) של תיאטרון יידישפיל. בנוסף, היה אורח קבוע בתוכנית "לילה חי" של רשת ב'. בשנת 2012 השתתף גלעדי בסרט הקולנוע "רווקה פלוס". החל מ-2014, מופיע גלעדי עם בתו דורין במופע "יידיש מיין אוצר".

בשנת 2015 השתתף בעונת ה-VIP השנייה של תוכנית המציאות "האח הגדול" ששודרה בערוץ 2 והודח לפני הגמר.

במרץ 2017 שיחק בסדרה "החברים של נאור" בתור הבעלים של חנות הדגים ושיחק בסרטו של דובר קוסאשווילי "זוג יונים".

בשנת 2020 שיחק בסדרת המערכונים "שב"ס". בשנת 2022 שיחק את שפיץ בסדרה "מי שמע על חווה ונאווה" ששודרה ב-yes. בשנת 2025 גילם את ראש עיריית אמסטרדם בקומדיית המצבים "סברי מרנן". בשנת 2025 החל לשחק בסדרה  זגורי אימפריה את ז"גואר בחור צרפתי וידיד"  של אלגריה.

 חיים אישיים 
גלעדי היה נשוי לאורנה לידאי עד פטירתה ב-1993 וממנה יש לו שלושה ילדים: עידן, ליעד ודורין.

באוגוסט 1997, גלעדי נישא בשנית לשחקנית אסנת שיר-וישינסקי, איתה הוא הופיע בהצגת הבידור המצליחה "זוג משמים", שהוצגה כ-600 פעמים בישראל ובעולם. לזוג בת משותפת, לירון. בשנת 2014 התגרשו וישינסקי וגלעדי.

גלעדי מתגורר בקיסריה.

גלעדי, הנחשב כמקורב לבנימין נתניהו, טען כי הוא הוגה השורה "Let's Talk דוגרי", אותה הפנה נתניהו ליו"ר הרשות הפלסטינית אבו מאזן בנאומו בעצרת האו"ם בספטמבר 2011, ואשר היוותה אחת השורות הבולטות בנאום מבחינת השיח הציבורי.

קישורים חיצוניים

 מוטי גלעדי, האתר הרשמי
 יואב איתיאל, דואט של אהבה, מגזין המושבות, 31 ביולי 2009





הערות שוליים

קטגוריה:אנשי היישוב ילידי הארץ
קטגוריה:זמרים ישראלים
קטגוריה:זמרים השרים בעברית
קטגוריה:בדרנים ישראלים
קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:שחקני תיאטרון יידיש
קטגוריה:משתתפי אירוויזיון 1986
קטגוריה:נציגי ישראל באירוויזיון
קטגוריה:פזמונאים יהודים
קטגוריה:פזמונאים ישראלים
קטגוריה:קומיקאים יהודים ישראלים
קטגוריה:חברי להקת פיקוד המרכז
קטגוריה:חקיינים ישראלים
קטגוריה:מתחרי האח הגדול (ישראל)
קטגוריה:בוגרי קווינס קולג' (ניו יורק)
קטגוריה:מתמודדי קדם-האירוויזיון
קטגוריה:משתתפי פסטיבל הזמר החסידי
קטגוריה:משתתפי פסטיבל שירי הילדים
קטגוריה:זוכי תחרויות מוזיקה
קטגוריה:קיסריה: אישים
קטגוריה:ישראלים שנולדו ב-1946